A touz ces qui verront et ourront ces presantes letres, je Estienes de Ancy, chevaliers, sires de Cusé, salut en notre segnour. Saichent tout que con descors fust antre moi d’une part, et Gui le celerier de Moleimes d’autre, sor ce que je disoie que li diz Guiz ou ses devanciers avaient pris de ma terre tout environ le molins de Ancé et avoient faiz touz les murs dou dit molin sor ma terre, et dedans les diz murs mis de ma terre, et li diz celeriers disoit qu’il avait ouvré sor sa sienne terre. Reviens ne me conoisoit de chouse que je querelasse ou dit molins. Je, par le consoil de bones gens et par ma volunté, laisse et quitte en bone paiz à tous jors mais au dit celerier ou nom de la dite eglise le dit molins, ensins con il est edifiez, avec les aaisances apartenanz au dit molins, ansins com il a este acostumé. Et cest..... les murs dou dit molins ensins comme il fut edifié, et ce que je avoie dedans les diz murs a celi qui celeriers est de Moloimes ou sera contre toutes genz; li diz molins est de ma justice et de ma guarde. Ne plus, je ni mi hoirz, ne porons reclamer ou dit molins. Ou tesmoignaige de ces chouses desus dites, je ai mis mon seel en ces letres, et ai prié le segnor d’Anci mon frere, cui je sui home, qu’il i mete le suen. Et je Jeheanz, sires d’Anci, a la requeste mon frere, ai mis mon seel en ces letres. Ce fut fait an l’an Notre Segnor mil deus cenz et sexante et doze ou mois de mai.